paragraph_text: Nije poznato ništa o njegovom doškolovavanju u SAD-u, no smatra se da je onda bio znatno pismeniji od većine tamošnjih hrvatskih iseljenika. Podatci o njegovom kretanju nisu potpuni, no iz dokumenata se razabire da je živio u New Yorku, potom u Butteu u saveznoj državi Montani, oženjen za Amerikanku. Potom je živio u saveznoj državi Minnesoti i onda je otišao u saveznu državu Utah, u grad Salt Lake City. U tom je gradu zabilježena njegova novinarska aktivnost u hrvatskom iseljeničkom tisku. Godine 1911., uoči 1. svjetskog rata je uređivao i vodio novine Radnička obrana. Iduće godine je ostao udovac, jer mu je supruga umrla na porodu. Djetetova sudbina nije poznata. Nakon toga odlazi u Minnesotu u grad Duluth, gdje je nastavio uređivati trodnevnik Radničku obranu, list koji je imao povjereništva u Salt Lake Cityju, Chicagu, Milwaukeeju i u Garyju. Zabilježeno je da je tada uz Slavonian Publishing Co. (godinu poslije Croatian Publishing Co.) bio menedžerom tog lista. Njegova je novina za razliku od brojnih drugih hrvatskih iseljeničkih tiskovina izdržala postojati preko desetljeća.